Afdanking van Eskom-man onwettigJohan Dempers. Foto: Verskaf Die arbeidshof in Johannesburg het bevind dat die afdanking van Johan Dempers, ’n Eskom-projekbestuurder, onwettig is. Dit volg nadat Dempers, ŉ projekbestuurder by die Matimba- en Medupi-kragstasie, op 18 Oktober 2019 summier, sonder enige waarskuwing, uit Eskom Rotek se diens ontslaan is. “Dempers en sy medewerknemers by staatsinstellings is onder beleg. Onbevoegdheid word daagliks verskans deur werknemers as die sondebokke uit te maak. Ons is verheug oor die uitspraak en sal nie huiwer om die onbevoegdheid van Eskom aan die groot klok te hang nie,” het Anton van der Bijl, hoof van Solidariteit se regsdienste, in reaksie op die hofuitspraak gesê. Die kragvoorsiener voer aan dat Dempers die uitvoer van sy pligte verwaarloos het en dat dit daartoe gelei het dat drie eenhede by die Medupi-kragstasie opgepak het. Dit is as een van die redes aangevoer waarom beurtkrag weer van 16 Oktober af ingestel is. Eskom voer in die ontslagkennisgewing aan dat Dempers daarmee getaak was om te verseker dat 1 500 ton se steenkoolinvoer per uur gehandhaaf word. Anton van der Bijl. Foto: Reint Dykema Daar word aangevoer dat Dempers versuim het om dit te doen en ook nagelaat het om die saak by senior bestuur aan te meld toe hy sien dat die teikens nie gehaal gaan word nie. Nadat die steenkoolvervoerband op 12 Oktober onklaar geraak het, is Dempers aangesê om toesig te hou oor die herstelwerk aan die vervoerband. As deel van die noodmaatreëls wat ingestel is terwyl die band herstel moes word, moes 1 500 ton steenkool per uur per trok na die kragstasie aangery word. Eskom Rotek het aangevoer dat Dempers versuim het om die 1 500 ton steenkool per uur aan Medupi volgens hul instruksie te lewer. “Dempers is ná 31 jaar se getroue diens met ’n onwettige afdanking beloon terwyl hy wel sy plig doeltreffend nagekom het. Hy is veroordeel is vir iets wat nie sy verantwoordelikheid is nie.” Van der Bijl voer verder aan dat die hof se bevinding dien as ’n waarskuwing aan Eskom dat Solidariteit nie die onwettige ontslag van onskuldige werknemers sal duld nie, en dat sy lede nie die blaam sal dra vir Eskom se eie onbevoegdheid nie.